CELEX: 32008D0033(01)
Language: el
Date: 2008-12-31 00:00:00
Title: 2009/59/ΕΚ: Απόφαση της Ευρωπαϊκής Κεντρικής Τράπεζας, της 31ης Δεκεμβρίου 2008 , σχετικά με την καταβολή κεφαλαίου, τη μεταβίβαση συναλλαγματικών διαθεσίμων και τις εισφορές στα αποθεματικά και στους εξομοιωμένους προς αυτά λογαριασμούς της Ευρωπαϊκής Κεντρικής Τράπεζας από τη Národná banka Slovenska (ΕΚΤ/2008/33)

24.1.2009   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 21/83
            
         
      ΑΠΌΦΑΣΗ ΤΗΣ ΕΥΡΩΠΑΪΚΉΣ ΚΕΝΤΡΙΚΉΣ ΤΡΆΠΕΖΑΣ
   
   της 31ης Δεκεμβρίου 2008
   σχετικά με την καταβολή κεφαλαίου, τη μεταβίβαση συναλλαγματικών διαθεσίμων και τις εισφορές στα αποθεματικά και στους εξομοιωμένους προς αυτά λογαριασμούς της Ευρωπαϊκής Κεντρικής Τράπεζας από τη Národná banka Slovenska
   (ΕΚΤ/2008/33)
   (2009/59/ΕΚ)
   ΤΟ ΔΙΟΙΚΗΤΙΚΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΚΕΝΤΡΙΚΗΣ ΤΡΑΠΕΖΑΣ,
   Έχοντας υπόψη το καταστατικό του ευρωπαϊκού συστήματος κεντρικών τραπεζών και της Ευρωπαϊκής Κεντρικής Τράπεζας (εφεξής το «καταστατικό ΕΣΚΤ»), και ιδίως τα άρθρα 30.1, 30.3, 49.1 και 49.2,
   Εκτιμώντας τα ακόλουθα:
   
               (1)
            
            
               Το άρθρο 1 της απόφασης 2008/608/ΕΚ του Συμβουλίου, της 8ης Ιουλίου 2008, σύμφωνα με το άρθρο 122 παράγραφος 2 της συνθήκης για την υιοθέτηση του ενιαίου νομίσματος από τη Σλοβακία την 1η Ιανουαρίου 2009 (1) προβλέπει ότι η Σλοβακία πληροί τις αναγκαίες προϋποθέσεις για την υιοθέτηση του ευρώ και ότι η παρέκκλιση που της έχει χορηγηθεί κατά τα οριζόμενα στο άρθρο 4 της πράξης προσχώρησης του 2003 (2) καταργείται με ισχύ από την 1η Ιανουαρίου 2009.
            
         
               (2)
            
            
               Το άρθρο 49.1 του καταστατικού ΕΣΚΤ προβλέπει ότι η εθνική κεντρική τράπεζα (ΕθνΚΤ) κράτους μέλους του οποίου καταργήθηκε η παρέκκλιση οφείλει να καταβάλει το μερίδιό της στο εγγεγραμμένο κεφάλαιο της Ευρωπαϊκής Κεντρικής Τράπεζας (ΕΚΤ) στην ίδια έκταση όπως και οι ΕθνΚΤ των άλλων συμμετεχόντων κρατών μελών. Οι ΕθνΚΤ των υφιστάμενων συμμετεχόντων κρατών μελών έχουν καταβάλει ολοσχερώς τα μερίδιά τους στο εγγεγραμμένο κεφάλαιο της ΕΚΤ (3). Η στάθμιση της Národná banka Slovenska στην κλείδα κατανομής για την εγγραφή στο κεφάλαιο της ΕΚΤ είναι 0,6934 %, σύμφωνα με το άρθρο 2 της απόφασης ΕΚΤ/2008/23, της 12ης Δεκεμβρίου 2008, σχετικά με τα ποσοστά των μεριδίων συμμετοχής των εθνικών κεντρικών τραπεζών στην κλείδα κατανομής για την εγγραφή στο κεφάλαιο της Ευρωπαϊκής Κεντρικής Τράπεζας (4). Η Národná banka Slovenska έχει ήδη καταβάλει τμήμα του μεριδίου της στο εγγεγραμμένο κεφάλαιο της ΕΚΤ, με βάση το άρθρο 1 της απόφασης ΕΚΤ/2006/26, της 18ης Δεκεμβρίου 2006, σχετικά με τη θέσπιση των αναγκαίων μέτρων για την καταβολή του κεφαλαίου της Ευρωπαϊκής Κεντρικής Τράπεζας από τις μη συμμετέχουσες εθνικές κεντρικές τράπεζες (5). Το υπολειπόμενο ποσό ανέρχεται σε 37 216 406,81 ευρώ και προκύπτει με πολλαπλασιασμό του εγγεγραμμένου κεφαλαίου της ΕΚΤ (5 760 652 402,58 ευρώ) με τη στάθμιση της Národná banka Slovenska στην κλείδα κατανομής (0,6934 %), μείον το ήδη καταβληθέν τμήμα του μεριδίου της στο εγγεγραμμένο κεφάλαιο της ΕΚΤ.
            
         
               (3)
            
            
               Το άρθρο 49.1 του καταστατικού ΕΣΚΤ, σε συνδυασμό με το άρθρο 30.1, προβλέπει ότι η ΕθνΚΤ κράτους μέλους του οποίου καταργήθηκε η παρέκκλιση οφείλει επίσης να μεταβιβάσει συναλλαγματικά διαθέσιμα στην ΕΚΤ. Σύμφωνα με το άρθρο 49.1 του καταστατικού ΕΣΚΤ, το μεταβιβαστέο ποσό ορίζεται ως το γινόμενο της αξίας σε ευρώ, υπολογιζόμενης σε τρέχουσες τιμές, των συναλλαγματικών διαθεσίμων που έχουν ήδη μεταβιβαστεί στην ΕΚΤ σύμφωνα με το άρθρο 30.1 του καταστατικού ΕΣΚΤ με το λόγο του αριθμού μεριδίων για τα οποία έχει εγγραφεί η οικεία ΕθνΚΤ προς τον αριθμό μεριδίων τα οποία έχουν ήδη καταβάλει οι ΕθνΚΤ των άλλων συμμετεχόντων κρατών μελών. Κατά τον προσδιορισμό των «συναλλαγματικών διαθεσίμων που έχουν ήδη μεταβιβαστεί στην ΕΚΤ σύμφωνα με το άρθρο 30.1» θα πρέπει να λαμβάνονται δεόντως υπόψη προηγούμενες προσαρμογές της κλείδας κατανομής (6), σύμφωνα με το άρθρο 29.3 του καταστατικού ΕΣΚΤ και διευρύνσεις της κλείδας κατανομής σύμφωνα με το άρθρο 49.3 του καταστατικού ΕΣΚΤ (7). Λαμβανομένων υπόψη των ανωτέρω, και σύμφωνα με την απόφαση ΕΚΤ/2008/27, της 12ης Δεκεμβρίου 2008, σχετικά με τη θέσπιση των αναγκαίων μέτρων για την εισφορά στη συσσωρευμένη αξία ιδίων κεφαλαίων της Ευρωπαϊκής Κεντρικής Τράπεζας και για την αναπροσαρμογή των ισοδύναμων προς τα μεταβιβασθέντα συναλλαγματικά διαθέσιμα απαιτήσεων των εθνικών κεντρικών τραπεζών (8), το ισόποσο σε ευρώ των συναλλαγματικών διαθεσίμων που έχουν ήδη μεταβιβασθεί στην ΕΚΤ σύμφωνα με το άρθρο 30.1 του καταστατικού ΕΣΚΤ ανέρχεται σε 44 154 040 257,26 ευρώ.
            
         
               (4)
            
            
               Τα μεταβιβαστέα από την Národná banka Slovenska συναλλαγματικά διαθέσιμα θα πρέπει να είναι εκφρασμένα σε δολάρια ΗΠΑ και χρυσό.
            
         
               (5)
            
            
               Το άρθρο 30.3 του καταστατικού ΕΣΚΤ προβλέπει ότι η ΕΚΤ οφείλει να πιστώσει κάθε ΕθνΚΤ συμμετέχοντος κράτους μέλους με απαίτηση ισοδύναμη προς τα συναλλαγματικά διαθέσιμα που έχει μεταβιβάσει στην ΕΚΤ. Οι διατάξεις σχετικά με το νόμισμα έκφρασης και την απόδοση των απαιτήσεων που έχουν ήδη πιστωθεί στις ΕθνΚΤ των υφιστάμενων συμμετεχόντων κρατών μελών (9) θα πρέπει να εφαρμοστούν και ως προς το νόμισμα έκφρασης και την απόδοση της απαίτησης της Národná banka Slovenska.
            
         
               (6)
            
            
               Το άρθρο 49.2 του καταστατικού ΕΣΚΤ προβλέπει ότι η ΕθνΚΤ κράτους μέλους του οποίου καταργήθηκε η παρέκκλιση οφείλει να εισφέρει στα αποθεματικά της ΕΚΤ και στους εξομοιωμένους προς αυτά λογαριασμούς, καθώς και στο ποσό που απομένει να πιστωθεί στα αποθεματικά και λογαριασμούς σύμφωνα με το υπόλοιπο του λογαριασμού κερδών και ζημιών της 31ης Δεκεμβρίου του έτους που προηγείται της κατάργησης της παρέκκλισης. Το ποσό της εν λόγω εισφοράς καθορίζεται σύμφωνα με το άρθρο 49.2 του καταστατικού ΕΣΚΤ.
            
         
               (7)
            
            
               Κατ’ αναλογική εφαρμογή του άρθρου 3.5 του εσωτερικού κανονισμού της Ευρωπαϊκής Κεντρικής Τράπεζας (10), ο διοικητής της Národná banka Slovenska είχε την ευκαιρία να υποβάλει παρατηρήσεις σε σχέση με την παρούσα απόφαση πριν από την έκδοσή της,
            
         ΑΠΟΦΑΣΙΖΕΙ:
   Άρθρο 1
   Ορισμοί
   Για τους σκοπούς της παρούσας απόφασης νοούνται ως:
   
               —
            
            
               «συμμετέχον κράτος μέλος»: κράτος μέλος που έχει υιοθετήσει το ευρώ,
            
         
               —
            
            
               «συναλλαγματικά διαθέσιμα»: τίτλοι, χρυσός ή μετρητά,
            
         
               —
            
            
               «χρυσός»: ουγκιές καθαρού χρυσού σε μορφή ράβδων που πληρούν τις προδιαγραφές καλής παράδοσης, όπως ειδικότερα ορίζονται από την London Bullion Market Association,
            
         
               —
            
            
               «Ευρωσύστημα»: η ΕΚΤ και οι ΕθνΚΤ των συμμετεχόντων κρατών μελών,
            
         
               —
            
            
               «τίτλοι»: κάθε τίτλος ή χρηματοδοτικό μέσο, όπως ειδικότερα ορίζεται από την ΕΚΤ,
            
         
               —
            
            
               «μετρητά»: το νόμιμο νόμισμα των Ηνωμένων Πολιτειών της Αμερικής (δολάριο ΗΠΑ).
            
         Άρθρο 2
   Καταβολή κεφαλαίου
   1.   Με ισχύ από την 1η Ιανουαρίου 2009 η Národná banka Slovenska καταβάλλει το υπόλοιπο του μεριδίου της στο εγγεγραμμένο κεφάλαιο της ΕΚΤ, το οποίο αντιστοιχεί σε ποσό ύψους 37 216 406,81 ευρώ.
   2.   H Národná banka Slovenska καταβάλλει το ποσό της παραγράφου 1 στην ΕΚΤ στις 2 Ιανουαρίου 2009 με χωριστή μεταφορά του μέσω του Διευρωπαϊκού Αυτοματοποιημένου Συστήματος Ταχείας Μεταφοράς Κεφαλαίων και Διακανονισμού σε Συνεχή Χρόνο (TARGET2).
   3.   Στις 2 Ιανουαρίου 2009 η Národná banka Slovenska καταβάλλει στην ΕΚΤ, με χωριστή μεταφορά μέσω του TARGET2, το ποσό των τόκων που έχουν προκύψει την 1η Ιανουαρίου 2009 επί του ποσού το οποίο οφείλει στην ΕΚΤ βάσει της παραγράφου 2.
   4.   Οι τόκοι που τυχόν προκύπτουν βάσει της παραγράφου 3 υπολογίζονται σε ημερήσια βάση, με τη μέθοδο υπολογισμού του πραγματικού αριθμού των ημερολογιακών ημερών και του έτους των 360 ημερών, βάσει επιτοκίου που ισούται με το οριακό επιτόκιο το οποίο εφαρμόζει το Ευρωσύστημα στην πιο πρόσφατη πράξη κύριας αναχρηματοδότησής του.
   Άρθρο 3
   Μεταβίβαση συναλλαγματικών διαθεσίμων
   1.   Με ισχύ από την 1η Ιανουαρίου 2009, και σύμφωνα με το παρόν άρθρο και τις ρυθμίσεις που θεσπίζονται δυνάμει αυτού, η Národná banka Slovenska μεταβιβάζει στην ΕΚΤ ποσό συναλλαγματικών διαθεσίμων εκφρασμένο σε δολάρια ΗΠΑ και χρυσό, ύψους 443 086 155,98 ευρώ, κατά τα ακόλουθα:
   
               Ισόποσο σε ευρώ τίτλων και μετρητών εκφρασμένων σε δολάρια ΗΠΑ
            
            
               Ισόποσο χρυσού σε ευρώ
            
            
               Ισόποσο συνολικής αξίας σε ευρώ
            
         
               376 623 232,58
            
            
               66 462 923,40
            
            
               443 086 155,98
            
         2.   Το ισόποσο σε ευρώ των συναλλαγματικών διαθεσίμων που μεταβιβάζονται από την Národná banka Slovenska κατά τους όρους της παραγράφου 1 υπολογίζονται βάσει των συναλλαγματικών ισοτιμιών του ευρώ έναντι του δολαρίου ΗΠΑ, όπως αυτές διαμορφώνονται στο πλαίσιο της 24ωρης έγγραφης διαδικασίας διαβούλευσης της 31ης Δεκεμβρίου 2008 μεταξύ του Ευρωσυστήματος και της Národná banka Slovenska και, στην περίπτωση του χρυσού, βάσει της τιμής σε δολάρια ΗΠΑ της ουγκιάς καθαρού χρυσού, όπως αυτή διαμορφώνεται κατά τη συνεδρίαση της 31ης Δεκεμβρίου 2008 για τον καθορισμό της τιμής fixing του χρυσού στο Λονδίνο στις 10.30 π.μ., ώρα Λονδίνου.
   3.   Η ΕΚΤ επιβεβαιώνει το ταχύτερο δυνατό στην Národná banka Slovenska το ποσό που υπολογίζονται σύμφωνα με την παράγραφο 2.
   4.   Η Národná banka Slovenska μεταβιβάζει στην ΕΚΤ χαρτοφυλάκιο τίτλων εκφρασμένων σε δολάρια ΗΠΑ και μετρητών, ο κίνδυνος αξίας (Value at Risk) των οποίων σε σχέση με τον τακτικό δείκτη αναφοράς της ΕΚΤ κατά το χρόνο της μεταβίβασης δεν υπερβαίνει το όριο που ισχύει για τα χαρτοφυλάκια συναλλαγών σε σχέση με τον τακτικό δείκτη αναφοράς που καθορίζει η ΕΚΤ. Το χαρτοφυλάκιο τίτλων που είναι εκφρασμένοι σε δολάρια ΗΠΑ και μετρητών θα πρέπει επίσης να είναι σύμφωνο με τα πιστωτικά όρια που ειδικότερα ορίζει η ΕΚΤ.
   5.   Η μεταβίβαση μετρητών πραγματοποιείται σε λογαριασμούς που ειδικότερα ορίζει η ΕΚΤ. Η ημερομηνία διακανονισμού όσον αφορά τη μετρητά που μεταβιβάζονται στην ΕΚΤ είναι η 2α Ιανουαρίου 2009. Η Národná banka Slovenska παρέχει οδηγίες για τη διενέργεια της ως άνω μεταβίβασης στην ΕΚΤ.
   6.   Η αξία του χρυσού που η Národná banka Slovenska μεταβιβάζει στην ΕΚΤ σύμφωνα με την παράγραφο 1 θα πρέπει να προσεγγίζει όσο το δυνατό περισσότερο, και πάντως να μην υπερβαίνει, τα 66 462 923,40 ευρώ.
   7.   Η Národná banka Slovenska μεταβιβάζει το χρυσό της παραγράφου 1 σε μη επενδεδυμένη μορφή σε λογαριασμούς και τόπο που καθορίζει η ΕΚΤ. Η ημερομηνία διακανονισμού όσον αφορά το χρυσό που μεταβιβάζεται στην ΕΚΤ είναι η 5η Ιανουαρίου 2009. Η Národná banka Slovenska δίνει οδηγίες για τη διενέργεια της ως άνω μεταβίβασης στην ΕΚΤ.
   8.   Εάν η Národná banka Slovenska μεταβιβάσει στην ΕΚΤ χρυσό, η αξία του οποίου υπολείπεται του ποσού που ορίζεται στην παράγραφο 1, μεταβιβάζει στις 5 Ιανουαρίου 2009, σε λογαριασμό της ΕΚΤ που η ίδια η ΕΚΤ καθορίζει, ποσό μετρητών που αντιστοιχεί στη διαφορά και είναι εκφρασμένο σε δολάρια ΗΠΑ. Τα εν λόγω ποσά μετρητών που είναι εκφρασμένα σε δολάρια ΗΠΑ δεν αποτελούν μέρος των εκφρασμένα σε δολάρια ΗΠΑ συναλλαγματικών διαθεσίμων που η Národná banka Slovenska μεταβιβάζει στην ΕΚΤ βάσει της παραγράφου 1.
   9.   Η Národná banka Slovenska μεταβιβάζει στην ΕΚΤ τίτλους σε λογαριασμούς που καθορίζει η ΕΚΤ. Η ημερομηνία διακανονισμού για τους τίτλους που μεταβιβάζονται στην ΕΚΤ είναι η 2α Ιανουαρίου 2009. Η Národná banka Slovenska παρέχει οδηγίες για τη μεταβίβαση της κυριότητας των τίτλων στην ΕΚΤ την ημερομηνία διακανονισμού. Η αξία όλων των εν λόγω τίτλων υπολογίζεται με βάση τις τιμές που καθορίζει η ΕΚΤ.
   10.   Το ισόποσο σε ευρώ της αξίας όλων των τίτλων που μεταβιβάζονται στην ΕΚΤ και των μετρητών ισούται με το ποσό που αναφέρεται στην παράγραφο 1.
   11.   Ο διακανονισμός τυχόν διαφοράς μεταξύ των ισόποσων της συνολικής αξίας σε ευρώ που αναφέρονται στην παράγραφο 1 και του ποσού που αναφέρεται στο άρθρο 4 παράγραφος 1 διενεργείται σύμφωνα με τους όρους της συμφωνίας της 31ης Δεκεμβρίου 2008 μεταξύ της Ευρωπαϊκής Κεντρικής Τράπεζας και της Národná banka Slovenska σχετικά με την απαίτηση με την οποία πιστώνεται η Národná banka Slovenska από την Ευρωπαϊκή Κεντρική Τράπεζα δυνάμει του άρθρου 30.3 του καταστατικού του ευρωπαϊκού συστήματος κεντρικών τραπεζών και της Ευρωπαϊκής Κεντρικής Τράπεζας (11).
   Άρθρο 4
   Νόμισμα έκφρασης, απόδοση και διάρκεια των απαιτήσεων που ισοδυναμούν προς τις εισφορές συναλλαγματικών διαθεσίμων
   1.   Με ισχύ από την 1η Ιανουαρίου 2009 και με την επιφύλαξη των ειδικότερων διατάξεων του άρθρου 3 όσον αφορά τις ημερομηνίες διακανονισμού των μεταβιβάσεων συναλλαγματικών διαθεσίμων, η ΕΚΤ πιστώνει την Národná banka Slovenska με απαίτηση εκφρασμένη σε ευρώ, η οποία ισοδυναμεί προς το ισόποσο σε ευρώ της συνολικής αξίας της εισφοράς συναλλαγματικών διαθεσίμων της Národná banka Slovenska. Η εν λόγω απαίτηση ανέρχεται σε 399 443 637,59 ευρώ.
   2.   Η απαίτηση με την οποία η ΕΚΤ πιστώνει την Národná banka Slovenska τοκίζεται από την ημερομηνία διακανονισμού και εφεξής. Ο υπολογισμός των τόκων πραγματοποιείται σε ημερήσια βάση, με τη μέθοδο υπολογισμού του πραγματικού αριθμού των ημερολογιακών ημερών και του έτους των 360 ημερών, βάσει επιτοκίου που ισούται με το 85 % του οριακού επιτοκίου το οποίο εφαρμόζει το Ευρωσύστημα στην πιο πρόσφατη πράξη κύριας αναχρηματοδότησής του.
   3.   Η απαίτηση τοκίζεται στο τέλος κάθε οικονομικού έτους. Η ΕΚΤ ενημερώνει την Národná banka Slovenska σε τριμηνιαία βάση για το συνολικό ποσό.
   4.   Η απαίτηση δεν μπορεί να εξαγοραστεί.
   Άρθρο 5
   Εισφορές στα αποθεματικά και στους εξομοιωμένους προς αυτά λογαριασμούς της ΕΚΤ
   1.   Με ισχύ από την 1η Ιανουαρίου 2009 και σύμφωνα με τις παραγράφους 5 και 6 του άρθρου 3 η Národná banka Slovenska εισφέρει στα αποθεματικά της ΕΚΤ, στους εξομοιωμένους προς αυτά λογαριασμούς και στο ποσό που απομένει να πιστωθεί στα αποθεματικά και στους λογαριασμούς σύμφωνα με το υπόλοιπο του λογαριασμού κερδών και ζημιών της 31ης Δεκεμβρίου 2008.
   2.   Τα ποσά που εισφέρει η Národná banka Slovenska καθορίζονται σύμφωνα με το άρθρο 49.2 του καταστατικού ΕΣΚΤ. Οι αναφορές του άρθρου 49.2 στον «[αριθμό] μεριδίων για τα οποία έχει εγγραφεί η εν λόγω εθνική κεντρική τράπεζα» και στον «αριθμό μεριδίων τα οποία έχουν ήδη καταβάλει οι άλλες κεντρικές τράπεζες» παραπέμπουν στις σταθμίσεις που αποδίδονται, αντίστοιχα, στην Národná banka Slovenska και στις ΕθνΚΤ των υφιστάμενων συμμετεχόντων κρατών μελών στην κλείδα κατανομής για την εγγραφή στο κεφάλαιο της ΕΚΤ, σύμφωνα με την απόφαση ΕΚΤ/2008/23.
   3.   Για τους σκοπούς της παραγράφου 1 τα «αποθεματικά της ΕΚΤ» και οι «εξομοιωμένοι προς αυτά λογαριασμοί» περιλαμβάνουν το γενικό αποθεματικό της ΕΚΤ, τα υπόλοιπα των λογαριασμών αναπροσαρμογής και τις προβλέψεις για κινδύνους που σχετίζονται με τις συναλλαγματικές ισοτιμίες, τα επιτόκια, τις τιμές της αγοράς και την τιμή του χρυσού.
   4.   Το αργότερο την πρώτη εργάσιμη ημέρα μετά την έγκριση από το διοικητικό συμβούλιο των ετήσιων λογαριασμών της ΕΚΤ για το έτος 2008, η ΕΚΤ υπολογίζει και επιβεβαιώνει στην Národná banka Slovenska το ποσό η τελευταία πρέπει να εισφέρει βάσει της παραγράφου 1.
   5.   Τη δεύτερη εργάσιμη ημέρα μετά την έγκριση από το διοικητικό συμβούλιο των ετήσιων λογαριασμών της ΕΚΤ για το έτος 2008 η Národná banka Slovenska καταβάλλει στην ΕΚΤ μέσω του TARGET2:
   
               α)
            
            
               το ποσό που οφείλει στην ΕΚΤ σύμφωνα με την παράγραφο 4 και
            
         
               β)
            
            
               τους δεδουλευμένους τόκους της περιόδου από την 1η Ιανουαρίου 2009 έως την ημερομηνία καταβολής επί του ποσού που οφείλει στην ΕΚΤ σύμφωνα με την παράγραφο 4.
            
         6.   Οι τόκοι που τυχόν προκύπτουν βάσει της παραγράφου 5 στοιχείο β) υπολογίζονται σε ημερήσια βάση, με τη μέθοδο υπολογισμού του πραγματικού αριθμού των ημερολογιακών ημερών και του έτους των 360 ημερών, βάσει επιτοκίου που ισούται με το οριακό επιτόκιο το οποίο εφαρμόζει το Ευρωσύστημα στην πιο πρόσφατη πράξη κύριας αναχρηματοδότησής του.
   Άρθρο 6
   Αρμοδιότητες
   1.   Στο βαθμό που είναι αναγκαίο, η εκτελεστική επιτροπή της ΕΚΤ απευθύνει στην Národná banka Slovenska οδηγίες προς περαιτέρω εξειδίκευση και παραγωγή αποτελεσμάτων οποιασδήποτε διάταξης της παρούσας απόφασης και προς εξασφάλιση των κατάλληλων μέσων για την αντιμετώπιση προβλημάτων που τυχόν ανακύπτουν.
   2.   Κάθε οδηγία που η εκτελεστική επιτροπή εκδίδει βάσει της παραγράφου 1 γνωστοποιείται εγκαίρως στο διοικητικό συμβούλιο, η δε εκτελεστική επιτροπή συμμορφώνεται με κάθε σχετική απόφαση του διοικητικού συμβουλίου.
   Άρθρο 7
   Τελική διάταξη
   Η παρούσα απόφαση αρχίζει να ισχύει την 1η Ιανουαρίου 2009.
   
      Φρανκφούρτη, 31 Δεκεμβρίου 2008.
      
         
            Ο Πρόεδρος της ΕΚΤ
         
         Jean-Claude TRICHET
         
      
   
   
      (1)  ΕΕ L 195 της 24.7.2008, σ. 24.
   
      (2)  Πράξη περί των όρων προσχωρήσεως της Τσεχικής Δημοκρατίας, της Δημοκρατίας της Εσθονίας, της Κυπριακής Δημοκρατίας, της Δημοκρατίας της Λεττονίας, της Δημοκρατίας της Λιθουανίας, της Δημοκρατίας της Ουγγαρίας, της Δημοκρατίας της Μάλτας, της Δημοκρατίας της Πολωνίας, της Δημοκρατίας της Σλοβενίας και της Σλοβακικής Δημοκρατίας και των προσαρμογών των συνθηκών επί των οποίων βασίζεται η Ευρωπαϊκή Ένωση (ΕΕ L 236 της 23.9.2003, σ. 33).
   
      (3)  Απόφαση ΕΚΤ/2006/22 της 15ης Δεκεμβρίου 2006 σχετικά με τη θέσπιση των αναγκαίων μέτρων για την καταβολή του κεφαλαίου της Ευρωπαϊκής Κεντρικής Τράπεζας από τις συμμετέχουσες εθνικές κεντρικές τράπεζες (ΕΕ L 24 της 31.1.2007, σ. 3).
   
      (4)  Βλέπε σελίδα 66 της παρούσας Επίσημης Εφημερίδας.
   
      (5)  ΕΕ L 24 της 31.1.2007, σ. 15.
   
      (6)  Απόφαση ΕΚΤ/2003/17 της 18ης Δεκεμβρίου 2003 σχετικά με τα ποσοστά των μεριδίων συμμετοχής των εθνικών κεντρικών τραπεζών στην κλείδα κατανομής για την εγγραφή στο κεφάλαιο της Ευρωπαϊκής Κεντρικής Τράπεζας (ΕΕ L 9 της 15.1.2004, σ. 27) και απόφαση ΕΚΤ/2008/23.
   
      (7)  Απόφαση ΕΚΤ/2004/5 της 22ας Απριλίου 2004 σχετικά με τα ποσοστά των μεριδίων συμμετοχής των εθνικών κεντρικών τραπεζών στην κλείδα κατανομής για την εγγραφή στο κεφάλαιο της Ευρωπαϊκής Κεντρικής Τράπεζας (ΕΕ L 205 της 9.6.2004, σ. 5) και απόφαση ΕΚΤ/2006/21 της 15ης Δεκεμβρίου 2006 σχετικά με τα ποσοστά των μεριδίων συμμετοχής των εθνικών κεντρικών τραπεζών στην κλείδα κατανομής για την εγγραφή στο κεφάλαιο της Ευρωπαϊκής Κεντρικής Τράπεζας (ΕΕ L 24 της 31.1.2007, σ. 1).
   
      (8)  Βλέπε σελίδα 77 της παρούσας Επίσημης Εφημερίδας.
   
      (9)  Σύμφωνα με την κατευθυντήρια γραμμή ΕΚΤ/2000/15, της 3ης Νοεμβρίου 1998, όπως τροποποιείται με την κατευθυντήρια γραμμή της 16ης Νοεμβρίου 2000 σχετικά με τη σύνθεση και αποτίμηση των συναλλαγματικών διαθεσίμων και τις λεπτομέρειες της αρχικής μεταβίβασής τους, το νόμισμα στο οποίο εκφράζονται οι ισοδύναμες απαιτήσεις και την απόδοσή τους (ΕΕ L 336 της 30.12.2000, σ. 114).
   
      (10)  Ο εσωτερικός κανονισμός θεσπίστηκε με την απόφαση ΕΚΤ/2004/2, της 19ης Φεβρουαρίου 2004, για τη θέσπιση του εσωτερικού κανονισμού της Ευρωπαϊκής Κεντρικής Τράπεζας (ΕΕ L 80 της 18.3.2004, σ. 33).
   
      (11)  ΕΕ C 18 της 24.1.2009, σ. 3.